b'\n_START_ARTICLE_\nJamie Lynn Spears\n_START_SECTION_\nZgodnje \xc5\xbeivljenje\n_START_PARAGRAPH_\nJamie Lynn Marie Spears se je rodila 4. aprila 1991 v McCombu, Mississippi, Zdru\xc5\xbeene dr\xc5\xbeave Amerike, kot h\xc4\x8di Jamieja in Lynne Spears. Ima tudi starej\xc5\xa1o sestro, pop zvezdnico Britney Spears in starej\xc5\xa1ega brata, producenta Bryana Spearsa. \xc5\xa0olala se je na \xc5\xa1oli Parklane Academy, kjer je bila navija\xc4\x8dica in \xc4\x8dlanica ko\xc5\xa1arkaskega mo\xc5\xa1tva. Svojo izobrazbo je kon\xc4\x8dala preko spletnih dopisovanj, diplomo pa je prejela februarja 2008, ko se je \xc5\xa1olala na srednji \xc5\xa1oli Kentwood High School v Kentwoodu, Louisiana.\n_START_SECTION_\nIgranje\n_START_PARAGRAPH_\nJamie Lynn Spears je s svojo igralsko kariero pri\xc4\x8dela leta 2002, ko je igrala mlaj\xc5\xa1o verzijo Lucy Wagner, glavnega lika, v filmu Ve\xc4\x8d kot dekle; starej\xc5\xa1o verzijo je igrala njena starej\xc5\xa1a sestra, Britney Spears._NEWLINE_Kasneje je podpisala pogodbo in tako dobila eno izmed glavnih vlog v Nickelodeonovi televizijski seriji All That, kjer pa je nastopala pod imenom\xc2\xa0\xc2\xbbJamie Spears\xc2\xab. Njen nastop je bil s strani kritikov pohvaljen in v seriji je ostala \xc5\xa1e zadnje tri sezone, od leta 2002 do leta 2004. Kasneje je prevzela glavno vlogo, vlogo Zoey Brooks v televizijski seriji Zoey 101. Serija se je na kanalu Nickelodeon prvi\xc4\x8d predvajala leta 2005 in posneli so \xc5\xa1tiri sezone, ki so Jamie Lynn Spears prinesle nagrado Hollywood Award, nagrado Young Artist Award in nagrado Nickelodeon Kids Choice Awards. Snemanje je bilo prekinjeno leta 2008._NEWLINE_Njene ostale vloge vklju\xc4\x8dujejo vlogo Mandy Ferner v eni epizodi ABCjevi komi\xc4\x8dne televizijske serije Miss Guided, natan\xc4\x8dneje v epizodi\xc2\xa0\xc2\xbbHot Sub\xc2\xab, in glasovno vlogo v animiranem filmu Unstable Fables: Goldilocks & 3 Bears Show, kjer je glas posodila Goldilocksu. Obe deli je posnela leta 2008.\n_START_SECTION_\nPetje\n_START_PARAGRAPH_\nJamie Lynn Spears je na za\xc4\x8detku svoje igralske kariere dejala, da se zaenkrat namerava osredoto\xc4\x8diti na igranje, vendar da bo neko\xc4\x8d zagotovo za\xc4\x8dela tudi s pevsko kariero._NEWLINE_Za serijo Zoey 101 je zapela soundtrack\xc2\xa0\xc2\xbbFollow Me\xc2\xab, v marcu 2009 pa je za\xc4\x8dela s snemanjem svojega prvega glasbenega albuma, ki bo v glavnem vsebal country pesmi.\n_START_SECTION_\nZasebno \xc5\xbeivljenje\n_START_PARAGRAPH_\nV intervjuju za revijo OK! je Jamie Lynn Spears 20. decembra 2007 povedala, da pri\xc4\x8dakuje otroka s svojim fantom, Caseyjem Aldridgeom. Nickelodeon je kmalu za tem izjavil, da namerava spo\xc5\xa1tovati njeno odlo\xc4\x8ditev in da bodo naredili vse za njeno dobro po\xc4\x8dutje. V maju 2008 sta se Aldridge in Spearsova preselila nazaj v Liberty, Mississippi in kupila hi\xc5\xa1o, kjer sta nameravala vzgajati otroka._NEWLINE_19. junija 2008 je Jamie Lynn Spears rodila h\xc4\x8derko Maddie Briann Aldridge v bolni\xc5\xa1nici v McCombu, Mississippi. Revija OK! je pla\xc4\x8dala 1 milijon ameri\xc5\xa1kih dolarjev za prve slike novorojene Maddie Briann, ki so bile posnete 10. julija 2008._NEWLINE_Jamie Lynn Spears in Casey Aldridge sta svojo zaroko odpovedala marca 2009, Spearsova pa je razmerje dokon\xc4\x8dno kon\xc4\x8dala in se odselila februarja 2010.\n_START_SECTION_\nKontroverznost\n_START_PARAGRAPH_\nPotrditev njene nose\xc4\x8dnosti je postala medijska zgodba o\xc2\xa0\xc2\xbbglamurozni\xc2\xab\xc2\xa0najstni\xc5\xa1ki nose\xc4\x8dnosti._NEWLINE_Dodatna kontroverznost je bila posledica tega, da je bila Jamie Lynn Spears nekaj let mlaj\xc5\xa1a od svojega partnerja, Caseyja Aldridgea, zaradi \xc4\x8desar bi bil Aldridge lahko obto\xc5\xbeen posilstva. Kasneje se je izkazalo, da je Aldridge manj kot dve leti starej\xc5\xa1i od nje.\n_START_SECTION_\nPaparazzi\n_START_PARAGRAPH_\n4. junija 2008 je Jamie Lynn Spears v Amite Countyju, Mississippi, vlo\xc5\xbeila to\xc5\xbebo proti Edwinu Merrinu, paparazzu, za katerega je verjela, da je njej in njenemu partnerju sledil in ju zasledoval. Merrino je to zanikal, vendar je na koncu vseeno moral pla\xc4\x8dati 1096 $ obveznice.'